**1. Изисквания към временно монтираното електрическо оборудване собственост на Изпълнителя.**

Изпълнител, подготвящ се за извършване на дейности по услуги и ремонт на територията на Възложителя, който се нуждае от електрозахранване на електрическо си оборудване, се задължава да предостави предварителна информация на електроперсонала на Възложителя в срок не по-късно от 10 (десет) работни дни преди началото на дейностите на обекта за техническите параметри на необходимото електрическото оборудване (разпределителни табла, машини, инструменти, агрегати и др.), което Изпълнителят ще използва.

Възложителят осигурява на Изпълнителя временно електрозахранване за времето на изпълнение на дейностите по договор. За тази цел Изпълнителят предоставя списък на електрическото си оборудване, което ще използва за изпълнение на дейностите, както и максималната сумарна електрическа мощност, консумирана от това оборудване. Присъединяването на оборудването е задължение на Възложителя.

Полагането на кабелите за временно захранване до точката на присъединяване на електрическото оборудване е задължение на Изпълнителя.

Изпълнителят предоставя списък с имена и телефонни номера на упълномощен персонал за експлоатация и поддръжка на електрическото си оборудване.

Упълномощеният персонал на Изпълнителя попълва протокол за монтаж и въвеждане в експлоатация. Формата на протокола се предоставя от електроперсонала на Възложителя.

При липса на квалифициран персонал или апаратура за извършване на измерванията, изискващи се в протокола, Изпълнителят използва услугите на акредитирана лаборатория. Копия от документите/протоколите от акредитирана лаборатория се предоставят на електроперсонала на Възложителя.

Електроперсоналът на Възложителя има право по всяко време да извърши контролни измервания/изпитания на електрическото оборудване собственост на Изпълнителя.

Въведеното в експлоатация електрическото оборудване на Изпълнителя се маркира със стикер от представител на електроперсонала на Възложителя.

Манипулации като присъединяване на консуматори, измервания, прегледи, проверки, превключвания и други се извършват от упълномощеният от Изпълнителя персонал за експлоатация и подръжка на електрическото оборудване, при спазване на нормативните изисквания.

Изпълнителят е отговорен за състоянието и употребата на присъединените консуматори.

Присъединяваните консуматори трябва да са изправни и да отговарят на нормативните изисквания.

При нормална работа присъединените консуматори не трябва да задействат защитен прекъсвач.

В случай, че Възложителят осигурява необходимото електрическо оборудване и захранващите кабели, полагането на кабелите и тяхното присъединяване към точката на захранване е задължение на Възложителя.

Извеждането от експлоатация и демонтаж се извършва при изключени и отсъединени от електрическото оборудване консуматори.

Ако електрическото оборудване е захранено чрез щепселна връзка, то щепселът се изважда. Ако това е извършено от представител на Изпълнителя, той уведомява електроперсонала на Възложителя.

Ако електрическото оборудване е захранено от електрическа уредба или друго табло чрез клемни връзки:

* представител на Изпълнителя иска от представител на електроперсонала на Възложителя изключване и отсъединяване;
* представител на електроперсонала на Възложителя изключва и обезопасява източника на захранване и отсъединява кабела.
* персонал на Изпълнителя демонтира електрическото оборудване и кабела, които вече не са под напрежение.

**2. Изисквания към експлоатацията на удължители и разклонители собственост на Изпълнителя:**

Изпълнителят осигурява нужните за дейността си удължители и разклонители.

Преди употреба служителите на Изпълнителя, които ги използват, правят визуална инспекция на състоянието им. Кабелите им трябва да са здрави, без наранявания, без връзки обвити с лента, без напуквания, усуквания, пречупвания или други дефекти.

При забелязани неизправности и/или съмнения удължителите/разклонителите се спират от експлоатация.

Удължители и разклонители се развиват и монтират на работното място, преди да са присъединени и захранени с електрическа енергия.

Използваните от Изпълнителя удължители и разклонители трябва да не пречат или ограничават движението на хора и превозни средства.

Разклонители и удължители, които Изпълнителят ще използва, се включват в захранващ контакт без присъединени към тях консуматори.

Изпълнителят е длъжен да изключи използваните разклонители и удължители от електрическата мрежа в следните случаи:

* когато не се ползват, т.е нямат присъединени консуматори;
* остават без контрол, например в края на работния ден или при напускането на работното място.

**3. Изисквания при използване на временни стационарно монтирани осветителни тела/лампи собственост на Изпълнителя:**

Разглежданите тук осветителни тела не са преносими лампи по смисъла на *Правилник за безопасност и здраве при работа в електрически уредби на електрически и топлофикационни централи и по електрически мрежи*.

При липса или недостатъчна осветеност от стационарно монтирана осветителна инсталация Изпълнителят може да монтира допълнителни временни осветителни тела.

Допълнителните временни осветителни тела трябва да отговарят на следните условия:

* степента им на защита трябва да е съобразена със средата;
* кабелите им трябва да са здрави, без наранявания, без връзки обвити с лента, без напуквания, усуквания, пречупвания или други дефекти;
* временни осветителни тела с метален корпус се захранват с кабел, който има отделен защитен проводник (PE) и неутрала (N); източникът на захранване е оборудван с прекъсвач за токове с нулева последователност (дефектнотокова защита).

Изпълнителят е отговорен за състоянието, изправността, ремонта и експлоатацията на допълнително поставените временни осветителни тела.

Монтажът и демонтажът се извършва от квалифициран служител на Изпълнителя, притежаващ минимум трета квалификационна група по *Правилника за безопасност и здраве при работа в електрически уредби на електрически и топлофикационни централи и по електрически мрежи.*

Преди монтаж на временни осветителни тела квалифицираният служител на Изпълнителя прави визуална инспекция на състоянието им. При забелязани неизправности и/или съмнения същите се спират от експлоатация.

Монтажът и демонтажът на временни осветителни тела се извършва задължително без подадено напрежение към тях.

Осветителните тела се монтират неподвижно и се закрепват здраво.

При употребата те трябва да не пречат или ограничават движението на хора и превозни средства.

Абсолютно е забранено докосването, преместването и нагласянето на осветителни тела с подадено напрежения към тях.

Предпочитан начин на захранване е чрез щепселно съединение.

При нужда от захранване чрез клеми Изпълнителят задължително съгласува захранването с представител на електроперсонала на Възложителя.

При нужда от нагласяне/преместване на временни осветителни тела, захранващото напрежение към тях се изключва.